Go bolela gore o ikutlwa jang go ka go thusa go ntsha khutsafalo ya gago, lefa o bua ka gone kana o kwala ka gone. Gape go ka go thusa go rarabolola dilo tse o sa di tlhaloganyeng. Mmè mongwe yo o tlhokafaletsweng ke ngwana o tlhalosa jaana: “Nna le monna wa me re ne re a tle re utlwe ka banyalani ba bangwe ba ba neng ba tlhalana fa ba sena go swelwa ke ngwana, mme re ne re sa batle gore selo seo se re diragalele. Ka jalo nako nngwe le nngwe fa re ne re ikutlwa re galefile, re batla go pegana molato, re ne re buisana ka gone. Ke akanya gore tota go dira jalo ke gone go neng ga dira gore re nne seoposengwe.” Ka jalo, go dira gore ba bangwe ba itse gore o ikutlwa jang go ka go thusa go tlhaloganya gore lefa lo ka ne lo latlhegetswe ka go tshwana, ba bangwe ba ka nna ba hutsafala ka tsela e e farologaneng—ba tsaya nako e e sa tshwaneng le ya gago e bile ba hutsafala ka mokgwa o o farologaneng.